Omnibus presentes litteras inspecturis, nos frater Johannes, prior humilis Sancti Johannis Barri Regularis, ordinis Sancti Augustini, et Guido, curatus de Lucenaio, archipresbiter Corbigniacensis, notum facimus quod Guido, quondam filius Guillermi castellani de Lucenaio, et Margareta, ejus uxor, quondam filia Hugonis dicti Bacheler, in nostra presentia asserentes in jure coram nobis vineam sitam in Coma de Volomer, in parochiatu de Lucenaio, contiguam vinee domini episcopi ex una parte, et vinee que quondam fuit domini Bernardi de Sedeloco ex altera, spectare ad ipsam Margaretam jure hereditario ac etiam esse debere de feudo legio reverendi patris Girardi, Dei gratia Eduensis episcopi, nomine ecclesie Eduensis, et pro ipsa ac etiam in ipsum Guidonem predicto domino episcopo, nomine ecclesie Eduensis, et pro ipsa fecisse homagium de eadem et jurasse fidelitatem observare, titulo pignoris obligant prefato domino episcopo vineam supradictam pro viginti libris Turonensium quas ab eodem domino episcopo mutuo receperunt et integre habuerunt in pecunia legittime numerata, et quam summam pecunie adhuc debent dicto domino episcopo ex causa prenonata, prout idem Guido et Margareta, uxor ejus, in jure coram nobis confitentur, de qua quidem vinea, prefati Guido et Margareta, ejus uxor, se devestientes dominum episcopum memoratum investiunt de eadem. In cujus rei memoriam, ad preces et ad instantiam Guidonis et Margarete sepedictorum, sigilla nostra litteris presentibus apponimus in robur et testimonium fidemque perpetue veritatis. Datum et actum apud Lucenaium, anno Domini Mº CCº LXXº octavo, mense octobri.